ΚΑΝΟΝΙΣΜΟΣ (ΕΟΚ) αριθ. 3015/79 ΤΗΣ ΕΠΙΤΡΟΠΗΣ της 21ης Δεκεμβρίου 1979 περί τροποποιήσεως των κανονισμών (ΕΟΚ) αριθ. 1725/79 και (ΕΟΚ) αριθ. 1726/79 "περί νέων τρόπων χορηγήσεως ενισχύσεων στο αποκορυφωμένο γάλα και το αποκορυφωμένο γάλα εις κόνιν"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 1761/78(2), και ιδίως τα άρθρα 7 παράγραφος 5 και 10 παράγραφος 3,

Εκτιμώντας:

ότι για ορισμένα Κράτη Μέλη δεν κατέστη ακόμη δυνατό να θέσουν σε ισχύ τις αναγκαίες διοικητικές διατάξεις για την εφαρμογή, από την 1η Ιανουαρίου 1980, ορισμένων νέων τρόπων προβλεπομένων στον κανονισμό (ΕΟΚ) αριθ. 1725/79 της Επιτροπής της 26ης Ιουλίου 1979 περί των τρόπων χορηγήσεως ενισχύσεων στο αποκορυφωμένο γάλα εις κόνιν, το προοριζόμενο για τη διατροφή των βοοειδών(3), καθώς και να επιφέρουν σε ορισμένους άλλους κανονισμούς τις προσαρμογές που προβλέπονται στον κανονισμό (ΕΟΚ) αριθ. 1726/79(4), όπως τροποποιήθηκε από τον κανονισμό (ΕΟΚ) αριθ. 2349/79(5)- ότι δικαιολογείται, ως εκ τούτου, η αναβολή της εφαρμογής τους για δύο μήνες-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το κείμενο των άρθρων 11 και 12 του κανονισμού (ΕΟΚ) αριθ. 1725/79 αντικαθίσταται από το ακόλουθο κείμενο:

"Άρθρο 11

Ο κανονισμός (ΕΟΚ) αριθ. 990/72 καταργείται από την 1η Μαρτίου 1980.

Άρθρο 12

Ο παρών κανονισμός αρχίζει να ισχύει την 1η Ιανουαρίου 1980. Εφαρμόζεται από την 1η Μαρτίου 1980."

Άρθρο 2

Το κείμενο του άρθρου 5 του κανονισμού (ΕΟΚ) αριθ. 1762/79 αντικαθίσταται από το ακόλουθο κείμενο:

"Άρθρο 5

Ο παρών κανονισμός αρχίζει να ισχύει την 1η Ιανουαρίου 1980.

Εφαρμόζεται, όσον αφορά:

- τις τροποποιήσεις του κανονισμού (ΕΟΚ) αριθ. 1624/76, δηλαδή:

α) τη νέα απόδοση του άρθρου 2 παράγραφοι 1 και 4 του εν λόγω κανονισμού, στο αποκορυφωμένο γάλα εις κόνιν, για το οποίο οι τελωνειακές διατυπώσεις εξαγωγής πληρούνται από την 1η Μαρτίου 1980,

β) τη νέα απόδοση του άρθρου 2 παράγραφος 5 του εν λόγω κανονισμού, στο αποκορυφωμένο γάλα εις κόνιν, το μετουσιωμένο ή μεταποιημένο σε σύνθετες τροφές εντός του Κράτους Μέλους παραλήπτου, από την 1η Μαρτίου 1980- εν τούτοις, όσον αφορά τις διατάξεις περί ελέγχου του αποκορυφωμένου γάλακτος εις κόνιν, ως έχει ή ενσωματωμένο σε μίγμα, οι διατάξεις που ισχύουν την 29η Φεβρουαρίου 1980 εξακολουθούν να εφαρμόζονται, εφ' όσον πρόκειται για προϊόντα, για τα οποία οι τελωνειακές διατυπώσεις εξαγωγής έχουν συμπληρωθεί πριν από την 1η Μαρτίου 1980-

- τις τροποποιήσεις του κανονισμού (ΕΟΚ) αριθ. 368/77, στα προϊόντα που πωλούνται κατόπιν ειδικών διαγωνισμών των οποίων η ημερομηνία λήξεως της προθεσμίας υποβολής των προσφορών είναι μεταγενέστερη της 1ης Μαρτίου 1980-

- τις τροποποιήσεις του κανονισμού (ΕΟΚ) αριθ. 443/77, στα προϊόντα που έχουν αγορασθεί κατά τη διάρκεια μιας περιόδου πωλήσεως, της οποίας η ημερομηνία λήξεως είναι μεταγενέστερη της 1ης Μαρτίου 1980-

- τις τροποποιήσεις του κανονισμού (ΕΟΚ) αριθ. 1844/77, στο αποκορυφωμένο γάλα εις κόνιν που έχει μετουσιωθεί από την 1η Μαρτίου 1980, σύμφωνα με το άρθρο 9 παράγραφος 2 του εν λόγω κανονισμού."

Άρθρο 3

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 21 Δεκεμβρίου 1979.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 148 της 28.6.1968, σ. 13.

(2) ΕΕ αριθ. Ν 204 της 28.7.1978, σ. 6.

(3) ΕΕ αριθ. Ν 199 της 7.8.1979, σ. 1.

(4) ΕΕ αριθ. Ν 199 της 7.8.1979, σ. 10.

(5) ΕΕ αριθ. Ν 269 της 26.10.1979, σ. 14.